Ix-xjentisti rnexxilhom joħolqu robot 'omm' li kapaċi tibni t-trabi minn blokok mekkaniċi, u wara toħloq oħrajn ġodda li jkunu jistgħu jevolvu mill-ġenerazzjoni ta' qabilhom. Dawn ir-riżultati juru li fil-verità r-robots jistgħu jevolvu waħidhom bl-istess mod li jevolvu l-annimali u l-umani. Bħall-evoluzzjoni bijoloġika, ir-robot 'omm' tista' tkun qed tfittex l-aħjar karatteristiċi għal uliedha li mbagħad tużahom biex ittejjeb il-ġenerazzjonijiet segwenti tar-robots. F'5 esperimenti differenti, l-'omm' robot – li tidher bħala jdejn robotika kbira – tintalab biex tibni għaxar ġenerazzjoni ta' trabi differenti. Dawn kienu mibnija permezz ta' kubi żgħar tal-plastik b'diversi muturi fuq ġewwa tagħhom. Robots 'trabi' Dawn l-esperimenti skoprew li dawk ir-robots trabi kellhom fihom l-aħjar karatteristiċi. L-aħħar ġenerazzjoni ta' trabi setgħet twettaq diversi kompiti darbtejn aktar veloċi mill-ġenerazzjoni ta' qabilha. Kull robot iġorr 'ġenoma' magħmula minn ġeni differenti, l-istess bħalma jagħmel il-bniedem. Hekk kif il-ġenerazzjonijiet bdew jiġu mibnija, il-ġeni għaddew minn żviluppi kbar fejn għaddew minn diversi bidliet (mutazzjonijiet) sakemm fl-aħħar spiċċaw bl-aħjar ġeni biex b'hekk seta' jkun hemm l-għażla tal-ġeni l-aktar effettivi. "Is-selezzjoni naturali hija bażikament riproduzzjoni, valutazzjoni, riproduzzjoni, valutazzjoni u l-bqija," sostna Fumiya Iida, wieħed mir-riċerkaturi ewlenin fi ħdan id-Dipartiment tal-Inġinerija f'Cambridge. "Essenzjalment dan dak li qed jagħmel dan ir-robot – attwalment nistgħu naraw quddiem għajnejna t-titjib u d-diversifikazzjoni tal-ispeċi," żied jgħid Iida Għarfien dwar l-eżistenza umana? Waqt dan l-esrpiment, ir-robos tfal kienu ttestjati biex tkun magħrufa d-distanza li jistgħu jivvjaġġaw f'ħin partikolari. Il-karatteristiċi tar-robots rebbieħa se jinżammu filwaqt il-karatteristiċi ta' dawk telliefa ovvjament mhux se jkunu kkunsidrati. Skont ir-riċerkaturi, il-proċess tal-evoluzzjoni fir-robots jista' jagħtina ftit għarfien ukoll dwar il-kif bdew jeżistu l-umani. "Waħda mill-akbar mistoqsijiet fil-bijoloġija hi kif waslet l-intelliġenza – aħna qed nużaw ir-robots biex nippruvaw niskropu dan il-misteri," sostna Iida fi stqarrija. Iida żied jgħid li hu u r-riċerkaturi l-oħrajn jaħsbu li r-robots kapaċi jwettqu biċċa xogħol ripettitiva u huma tipikament iddisinjati għall-produzzjoni tal-massa minflok għall-addattar tal-massa. "Iżda aħna rridu naraw robots li huma kapaċi għall-innovazzjoni u għall-kreattività," temm jgħid Iida.